Poskantoor-staking sal ‘noodlottig’ weesMark Barnes, uitvoerende hoof van die Poskantoor Mark Barnes, uitvoerende hoof van die Suid-Afrikaanse Poskantoor, het vakbonde gemaan om nie volgende week te staak nie. “Ek doen ŉ ernstige beroep op ons vakbonde om nie volgende week te staak nie,” het Barnes in ŉ verklaring gesê. “Die gevolge kan noodlottig vir die poskantoor wees – waar ons almal werk.” Barnes het gesê hy begryp daar is sloerende onopgeloste kwessies wat met salarisverhogings, kontrakte vir tydelike werkers en gelyke betaling vir gelyke werk verband hou. “Ek is nog maar net drie maande hier, maar ek kan reeds die frustrasie beleef wat julle nou al vir ŉ paar jaar lank ervaar as gevolg van wanbestuur, gebrekkige leierskap en beloftes wat nie nagekom word nie,” het hy gesê. “Dit is presies waarvoor ons hier is, om dit saam te herstel.” Hy het bevestig die bedrag geld wat hulle versoek het om die Poskantoor se verlede uit te sorteer en sterk fondasies vir die toekoms te lê, is R3,4 miljard. “Die geld sal aangewend word om agterstallige krediteure te betaal, die oortrokke fasiliteit te betaal, asook vir sekere agterstallige personeelverpligtinge, voorgestelde vrywillige diens en vroeë aftredepakette, kapitale besteding om toekomstige groei te ondersteun en verdere verliese te beperk totdat ons weer ŉ maandelikse positiewe kontantvloei beleef.” Barnes het gesê die Poskantoor het aanvanklik R650 miljoen van die regering bekom, maaar dit moet aangewend word vir verskaffers, “net om ons in besigheid te hou, net om te oorleef”. “As ons nie verskaffers betaal nie, kan hulle ons tot bankrotskap dwing en dit sal die einde van die poskantoor beteken – vir almal van ons.” Hy het bygevoeg nie al die krediteure kan betaal word nie, maar sommige aanvanklike betalings sou Vrydag plaasvind. Volgens hom is die Poskantoor in die finale stadium om die res van die geld, R2,75 miljard, te bekom by die groot banke, wat ondersteun word met ŉ waarborg van R2,7 miljard deur die regering. “Die tesourie het ons regtig hier gehelp. Ons sou dit nie sonder hulle kon doen nie,” het Barnes gesê. Die rente by die banke beloop tans ongeveer R1,9 miljard. “Ons werk hard om die res te kry. Wees asseblief geduldig – ons onderhandel die bepalings met die banke en dit vat tyd. Ek sal graag al die geld wil bekom wat ons nodig het, sodat ons vorentoe kan beweeg. Ek verwag dat dit nie langer as ses weke sal duur nie.” Barnes het bygevoeg die menslikehulpbronnespan, onder sy persoonlike leierskap, het voorleggings saamgestel wat die basis sal vorm van onderhandelings met die vakbonde om ŉ finale ooreenkoms te bereik. “Die voorstelle is aanvanklik deur die raad goedgekeur, maar dit is op voorwaarde dat ons die finansiering bekom. Ons wil nie begin onderhandel voordat ons seker is ons het die geld nie. Geen meer valse beloftes nie,” het hy gesê. Volgens Barnes sal ŉ staking in hierdie stadium die proses onderbreek en die geld wat hulle probeer bekom, sal “verdwyn”. “Ons sal selfs nog meer vertroue verloor en die toekoms van die poskantoor en ons poste sal weg wees. Ek wil dit nie hê nie, en ek is seker julle ook nie. Ons is nader as ooit aan ŉ oplossing vir die finansiële uitdagings van die Poskantoor. Kom ons staan nou saam.” Barnes het gesê sy doel is om saam met die werknemers te werk, en om die vooruitsig vir ekonomiese waardigheid vir alle werknemers van die Poskantoor te herstel. “Help my, asseblief. Ek is aan julle kant.”